احمد علی برقی اعظمی

احمد علی برقی اعظمی ( 1954 – 2022ء؛ جنھیں برقی اعظمی کے نام سے بھی جانا جاتا ہے) اردو و فارسی کے ایک شاعر تھے۔ ان کا شعری مجموعہ روحِ سخن کے عنوان سے ہے۔ پیشہ ورانہ طور پر، وہ آل انڈیا ریڈیو، نئی دہلی کے شعبۂ فارسی کے انچارج رہے اور وہاں بطور ترجمہ کار اور اناؤنسر خدمات انجام دیتے رہے۔ انھوں نے اپنی زندگی اردو زبان اور اس کی ادبی ثقافت کو آگے بڑھانے کے لیے وقف کر رکھی تھی۔ ان کے والد رحمت الٰہی برق اعظمی، نوح ناروی  کے شاگرد اور ایک استاد شاعر تھے۔

ابتدائی و تعلیمی زندگی 
برقی اعظمی 25 دسمبر 1954ء کو محلہ باز بہادر، شہر اعظم گڑھ، اتر پردیش، بھارت میں پیدا ہوئے تھے۔ ان کے والد رحمت الٰہی برق اعظمی، نوح ناروی کے شاگرد اور ایک استاد شاعر تھے۔ برقی اعظمی نے درجۂ پنجم تک کی تعلیم مدرسہ اسلامیہ باغ میر پیٹو، محلہ آصف گنج، شہر اعظم گڑھ میں حاصل کی۔ پھر انھوں نے 1969ء میں شبلی ہائر سیکنڈری اسکول سے دسویں کا امتحان پاس کرنے کے بعد شبلی نیشنل کالج، اعظم گڑھ سے 1971ء میں انٹرمیڈیٹ، 1973ء میں بی اے اور 1975ء میں ایم اے اردو کی سند حاصل کی اور پھر 1976ء میں وہیں سے بی ایڈ کیا۔ بعد میں 1977ء کو جواہر لعل نہرو یونیورسٹی، نئی دہلی میں ایم اے فارسی کرنے کے لیے داخل ہوئے اور 1979ء کو جے این یو سے ایم اے فارسی کی ڈگری حاصل کی، پھر 1996ء میں انھوں نے جے این یو سے ہی فارسی میں پی ایچ ڈی کیا۔

عملی زندگی 
برقی اعظمی کو 15 سال کی عمر ہی سے شعر گوئی کا ذوق و شوق رہا ہے، ان کی دلچسپی جدید سائنس میں انٹرنیٹ اور خاص طور پر اردو کی ویب سائٹس سے جنون کی حد تک رہی۔ وہ اردو اور فارسی میں یکساں مہارت کے ساتھ غزل کہتے تھے، فی البدیہہ اور موضوعاتی شاعری میں وہ مہارت رکھتے تھے۔ وہ آل انڈیا ریڈیو میں شعبہ فارسی کے انچارج کے عہدے پر فائز رہے۔ انھوں نے وہاں بحیثیت ترجمہ کار اور اناؤنسر خدمات انجام دیں۔

ان کی تخلیقات متعدد ویب سائٹوں اور بزم سہارا، راشٹریہ سہارا، نئی دنیا، گواہ، حیدر آباد، اردو لنک شکاگو، لمس کی خوشبو جیسے اخبارات و رسائل میں تواتر کے ساتھ شائع ہوتی رہتی تھیں۔ اردو کے ساتھ ساتھ فارسی زبان کے شاعر بھی تھے۔

تاثرات 
شمیم حنفی برقی کی بدیہ الکلامی پر تبصرہ کرتے ہیں کہ "بدیہ گوئی کا ملکہ ان میں حیرت انگیز ہی کہ سکتے ہیں۔ وہ چلتے پھرتے شعر کہ لیتے ہیں اور ہمیں اُن کہنہ مشق، زبان و بیان پر گرفت رکھنے والے استاد شاعروں کی یاد دلاتے ہیں، جو موضوع اور مسئلے کی قید سے یکسر آزاد تھے اور کسی بھی تجربے کو اپنا شعری اور تخلیقی تجربہ بنا سکتے تھے"۔
حقانی القاسمی  کا خیال ہے کہ "احمد علی برقی اعظمی اسم بامسمی ہیں۔ وہ برق رفتاری سے شعر بھی کہتے ہیں اور نئی برق تجلی سے قاری کو روشناس بھی کرتے ہیں۔ اردو میں برقی کی طرح ارتجالاً شعر کہنے والے بہت کم لوگ ہیں۔ ان کی بدیہ گوئی یقیناً قابل رشک ہے"۔  حقانی کا ماننا ہے کہ اردو شاعری میں برقی  جیسا فی البدیہہ شعر کہنے والا کوئی نہیں تھا۔

اعزازات 
برقی اعظمی کو ان کی کتاب روح سخن کے لیے اردو اکادمی دہلی کی طرف سے اردو اکادمی اعزاز سے نوازا گیا۔ نیز ان کو ملنے والے دیگر اعزازات میں اردو گلڈ جموں و کشمیر کی جانب سے دیا جانے والا فخرِ اردو ایوارڈ 2014ء اور اکرم میموریل پبلک سوسائٹی نجیب آباد، بجنور کی جانب سے دیا جانے والا محمد علی جوہر ایوارڈ شامل ہے۔

وفات 
برقی اعظمی کا انتقال 5 دسمبر 2022ء بہ روز دو شنبہ جونپور، اتر پردیش میں ہوا۔ ان کے آبائی وطن محلہ کوٹ، اعظم گڑھ میں سپردِ خاک کیے گئے۔

قلمی خدمات 
برقی اعظمی تصانیف میں مندرجۂ ذیل کتابیں شامل ہیں:
 روح سخن (مجموعۂ کلام؛ 2013ء)
 محشر خیال (مجموعۂ کلام؛ 2019ء)
 تنویر سخن (اپنے والد رحمت الٰہی برق اعظمی کے مجموعۂ کلام کی ترتیب؛ 2003ء)

حوالہ جات

مآخذ

کتابیات 

 

1954ء کی پیدائشیں
2022ء کی وفیات
آل انڈیا ریڈیو
اتر پردیش کے شعرا
بھارتی اردو شعرا
بھارتی مرد شعرا
اکیسویں صدی کے ہندوستانی مسلمان
اعظم گڑھ کی شخصیات
فارسی زبان کے مصنفین
بھارت کے اردو مصنفین